Ba bantši ba bao ba bego ba le gona kopanong yeo ba be ba šetše ba botša batho ditaba tše dibotse tša Mmušo. Lega go le bjalo, ga bjale ba be ba tseba gabotse seo ba swanetšego go se bolela. Ethel Bennecoff o boletše gore Barutwana ba Beibele ba ile ba tšwela pele “ba bolela ditaba tše dibotse tša Mmušo ka mafolofolo le ka lethabo go feta le ge e le neng pele.” Odessa Tuck, yoo ka nako yeo a bego a na le mengwaga e 18, o ile a tloga kopanong yeo a ikemišeditše go yo arabela potšišong yeo e rego: ‘Ke mang a tlago go ya?’ O itše: “Ke be ke sa tsebe gore go iwa kae, go yo dirwa eng goba gore selo seo se yo dirwa bjang. Selo feela seo ke bego ke se tseba ke gore ke be ke nyaka go swana le Jesaya yo a itšego: ‘Ke nna yo! Roma nna.’” (Jes. 6:8) Ralph Leffler o itše: “Letšatši leo le le sa lebalegego e bile mathomomayo a mošomo o mogolo wa go bolela ka Mmušo wa Modimo woo lehono o dirwago lefaseng ka moka.”